b'\n_START_ARTICLE_\nBronislovas Skomskis\n_START_PARAGRAPH_\nBronislovas Skomskis (1864\xc2\xa0m. spalio 24 d. Klampu\xc4\x8di\xc5\xb3 dvare\xc2\xa0\xe2\x80\x93 1935\xc2\xa0m. kovo 18 d.)\xc2\xa0\xe2\x80\x93 Lietuvos kariuomen\xc4\x97s generolas leitenantas, kavalerijos organizatorius ir vadas.\n_START_SECTION_\nBiografija\n_START_PARAGRAPH_\nGim\xc4\x97 lenkakalbi\xc5\xb3 Lietuvos bajor\xc5\xb3 \xc5\xa1eimoje. Mok\xc4\x97si Marijampol\xc4\x97s gimnazijoje. Pa\xc5\xa1auktas \xc4\xaf Rusijos imperijos kariuomen\xc4\x99, tarnavo Kur\xc5\xa1o Penktajame drag\xc5\xabn\xc5\xb3 pulke. 1887\xc2\xa0m. baig\xc4\x99s Tver\xc4\x97s kavalerijos mokykl\xc4\x85, paskirtas \xc4\xaf Ukmerg\xc4\x97je dislokuot\xc4\x85 Devint\xc4\x85j\xc4\xaf drag\xc5\xabn\xc5\xb3 pulk\xc4\x85. V\xc4\x97liau \xc5\xa1is karinis dalinys buvo pertvarkytas \xc4\xaf Tre\xc4\x8di\xc4\x85j\xc4\xaf husar\xc5\xb3 pulk\xc4\x85 ir perkeltas \xc4\xaf Marijampol\xc4\x99. Karininkas kilo karjeros laiptais, 1913\xc2\xa0m. jam buvo suteiktas pulkininko laipsnis. Dalyvavo Pirmajame pasauliniame kare\xc2\xa0\xe2\x80\x93 kovojo Rytp\xc5\xabsiuose._NEWLINE_Pa\xc5\xa1lijus sveikatai, buvo i\xc5\xa1leistas \xc4\xaf atsarg\xc4\x85. Gr\xc4\xaf\xc5\xbeo \xc4\xaf Lietuv\xc4\x85 ir apsigyveno Karalenk\xc4\x97s dvare Suvalkijoje. 1920\xc2\xa0m. pabaigoje Lietuvos kariuomen\xc4\x97je buvo kuriami nauji kavalerijos daliniai. Vadovauti naujai suformuotai 1\xe2\x80\x93ajai raiteli\xc5\xb3 divizijai pakviestas patyr\xc4\x99s Bronislovas Skomskis. Divizija dalyvavo kovose lenk\xc5\xb3 fronte._NEWLINE_1923 metais buvo suformuota Kavalerijos brigada, kuriai vadovauti paskirtas generolas B.Skomskis. 1926\xc2\xa0m. Lietuvos kariuomen\xc4\x97je \xc4\xafsteigta Vyriausiojo \xc5\xa1tabo kavalerijos inspekcija, nuo t\xc5\xb3 met\xc5\xb3 sausio 6 d. jis buvo paskirtas vadovu. Po kiek laiko inspekcija buvo panaikinta ir Br. Skomskis i\xc5\xa1leistas \xc4\xaf dimisij\xc4\x85. Generolas leitenantas apsigyveno \xc5\xa0\xc5\xabkli\xc5\xb3 dvare, po mirties palaidotas \xc5\xbdaliosios kaimo kapin\xc4\x97se.'